**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у члану 97. став 1. тачка 2. Устава Републике Србије, којим је прописано да Република Србија, између осталог, уређује и обезбеђује остваривање и заштиту слобода и права грађана, уставност и законитост.

**II. РАЗЛОЗИ ЗА ДОНОШЕЊЕ ЗАКОНА**

У досадашњој пракси и примени одредаба Закона о парничном поступку („Службени гласник РС”, бр. 72/11, 49/13 – УС, 74/13 – УС, 55/14 и 87/18), уочена је потреба да се детаљније пропише садржај одлука које се доносе у парничном поступку ради лакшег и ефикаснијег спровођења поступка њиховог извршења. Наиме, Министарство правде је, пратећи примену у овој области коју нормативно уређује, уочило недостатке који директно утичу на ефикасност спровођења поступка извршења, а огледају се у непотпуним подацима које одлуке у парничном поступку садрже, а које представљају извршне исправе и на основу којих се покреће извршни поступак. Овакво законско решење омогућава доступност свих релевантних података и ефикасније спровођење извршног поступка у пракси. У складу са тим, предложена је допуна члана 355. Закона о парничном поступку.

**III. ОБЈАШЊЕЊЕ ПОЈЕДИНАЧНОГ РЕШЕЊА**

Чланом 1. Предлога закона о допуни Закона о парничном поступку (у даљем тексту: Предлог закона) мења се члан 355. Закона о парничном поступку тако што се прописује да се у уводу пресуде обавезно наводе и јединствени матични број грађана странке која је физичко лице, матични број странке која је правно лице, а ако је странка Република Србија, аутономна покрајина или јединица локалне самоуправе, назначава се и директан корисник буџетских средстава због чијег рада је настало потраживање, као и јединствени број корисника јавних средстава који припада том директном кориснику буџетских средстава. За странку која је индиректни корисник буџетских средстава наводи се јединствени број корисника јавних средстава који му припада, а уколико га нема, наводи се његов матични број. Наведене податке суд по службеној дужности прибавља од надлежног органа.

Чланом 2. Предлога закона одређено је његово ступање на снагу.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.